Document ID: 32009R0560

KOMISSION ASETUS (EY) N:o 560/2009,
annettu 26 päivänä kesäkuuta 2009,
.eu-aluetunnuksen perustamista ja käyttöä koskevista yleisistä toimintasäännöistä ja rekisteröintiä koskevista periaatteista annetun asetuksen (EY) N:o 874/2004 muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon aluetunnuksen ”.eu” perustamisesta 22 päivänä huhtikuuta 2002 annetun Euroopan parlamentin ja neuvoston asetuksen (EY) N:o 733/2002 (1) ja erityisesti sen 5 artiklan 1 kohdan,
on kuullut rekisteriä asetuksen (EY) N:o 733/2002 5 artiklan 1 kohdan mukaisesti,
sekä katsoo seuraavaa:
(1)
Komission asetuksen (EY) N:o 874/2004 (2) 6 artiklan kolmannessa kohdassa säädetään, että rekisterin on rekisteröitävä verkkotunnuksia kaikkia yhteisön virallisten kielten aakkosia käyttäen, kun riittävät kansainväliset standardit tulevat saataville.
(2)
Yhteisön virallisiin kieliin sisältyy enemmän aakkosmerkkejä kuin ne, jotka olivat käytettävissä rekisteröintiin asetuksen (EY) N:o 874/2004 IV luvussa säädetyn vaiheittaisen rekisteröintijakson alussa.
(3)
Nyt on kuitenkin käynyt teknisesti mahdolliseksi rekisteröidä tunnuksia yhteisön virallisilla kielillä eu-aluetunnuksen alle käyttäen myös sellaisia aakkosmerkkejä, jotka eivät tuolloin olleet käytettävissä rekisteröintiä varten.
(4)
On varmistettava, että asianomaiset osapuolet saavat tiedon uusista merkeistä, ennen kuin ne tulevat käyttöön tunnusten rekisteröinnissä eu-aluetunnuksen alle. Rekisterin olisi tämän vuoksi julkaistava etukäteen tiedot niistä aakkosmerkeistä, jotka lisätään niihin merkkeihin, jotka jo ovat olleet käytössä tunnusten rekisteröinnissä eu-aluetunnuksen alaisuuteen.
(5)
Komissio on asetuksen (EY) N:o 874/2004 9 artiklan toisen kohdan mukaisesti pyytänyt rekisteriä antamaan tiettyjä verkkotunnuksia suoraan eu-aluetunnuksen alle yhteisön toimielinten ja elinten käyttöön. Nyt kun on käynyt teknisesti mahdolliseksi rekisteröidä tunnuksia yhteisön virallisilla kielillä eu-aluetunnuksen alle käyttäen myös sellaisia aakkosmerkkejä, jotka eivät olleet käytettävissä rekisteröintiin asetuksen (EY) N:o 874/2004 IV luvussa säädetyn vaiheittaisen rekisteröintijakson alussa, komissiolle olisi annettava mahdollisuus pyytää rekisteriä antamaan näitä merkkejä sisältäviä verkkotunnuksia sen jo pyytämien tunnusten lisäksi.
(6)
Jäsenvaltiot, ehdokasmaat ja Euroopan talousalueen jäsenmaat ovat pyytäneet rekisteröimään tai varaamaan nimensä asetuksen (EY) N:o 874/2004 8 artiklan mukaisesti. Kyseiset nimet on lueteltu asetuksen (EY) N:o 874/2004 liitteessä. Nyt kun on käynyt teknisesti mahdolliseksi rekisteröidä tunnuksia eu-aluetunnuksen alle käyttäen myös sellaisia yhteisön virallisten kielten aakkosmerkkejä, jotka eivät olleet käytettävissä rekisteröintiin asetuksen (EY) N:o 874/2004 IV luvussa säädetyn vaiheittaisen rekisteröintijakson alussa, jotkin maat ovat pyytäneet muuttamaan kyseisiä luetteloita.
(7)
Tämän vuoksi on tarpeen saattaa asetuksen (EY) N:o 874/2004 liitteessä olevat luettelot ajan tasalle, jotta otetaan asianmukaisesti huomioon sellaisia merkkejä sisältävät tunnukset, jotka eivät olleet aiemmin käytettävissä.
(8)
Sen vuoksi asetusta (EY) N:o 874/2004 olisi muutettava.
(9)
Koska on Euroopan kansalaisten ja yritysten edun mukaista voida mahdollisimman pian rekisteröidä tunnuksia yhteisön virallisilla kielillä käyttäen aakkosmerkkejä, jotka eivät olleet käytettävissä rekisteröintiin asetuksen (EY) N:o 874/2004 IV luvussa säädetyn vaiheittaisen rekisteröintijakson alussa, tämän asetuksen voimaantuloa ei pitäisi aiheettomasti viivästyttää.
(10)
Tässä asetuksessa säädetyt toimenpiteet ovat viestintäkomitean lausunnon mukaisia (3).
ON ANTANUT TÄMÄN ASETUKSEN:
1 Artikla
Muutetaan asetus (EY) N:o 874/2004 seuraavasti:
1)
Muutetaan 6 artikla seuraavasti:
a)
Ensimmäisestä, toisesta ja kolmannesta kohdasta tulee 1, 2 ja 3 kohta.
b)
Korvataan neljäs kohta seuraavasti:
”4. Jos käy teknisesti mahdolliseksi rekisteröidä tunnuksia virallisilla kielillä eu-aluetunnuksen alle käyttäen sellaisia aakkosmerkkejä, jotka eivät olleet käytettävissä rekisteröintiin IV luvussa säädetyn vaiheittaisen rekisteröintijakson alussa, rekisterin on ilmoitettava verkkosivustollaan, että on mahdollista rekisteröidä eu-aluetunnuksen alle kyseisiä aakkosmerkkejä sisältäviä tunnuksia.
Ilmoituksen on sisällettävä luettelo kyseisistä aakkosmerkeistä, ja siinä on esitettävä päivämäärä, josta lähtien niitä sisältäviä eu-verkkotunnuksia voi rekisteröidä.
Ilmoitus on tehtävä viimeistään kolme kuukautta ennen kyseistä päivämäärää.
5. Rekisteriä ei saa vaatia toimimaan muilla kuin virallisilla kielillä.”
2)
Muutetaan 9 artikla seuraavasti:
a)
Ensimmäisestä ja toisesta kohdasta tulee 1 ja 2 kohta.
b)
Lisätään 3 kohta seuraavasti:
”3. Jos käy teknisesti mahdolliseksi rekisteröidä tunnuksia virallisilla kielillä eu-aluetunnuksen alle käyttäen sellaisia aakkosmerkkejä, jotka eivät olleet käytettävissä rekisteröintiin IV luvussa säädetyn vaiheittaisen rekisteröintijakson alussa, rekisterin on annettava asiasta tieto komissiolle.
Tämä tiedoksianto on tehtävä viimeistään yksi kuukausi ennen 6 artiklan 4 kohdassa tarkoitetun ilmoituksen julkaisemispäivämäärää, ja siinä on mainittava ilmoituksen päivämäärä.
Viimeistään kymmenen työpäivää ennen 6 artiklan 4 kohdan mukaisesti tehdyssä ilmoituksessa mainittua päivämäärää komissio pyytää rekisteriä antamaan ne verkkotunnukset, jotka sisältävät yhden tai useamman noista aakkosmerkeistä ja jotka se haluaa varata yhteisön toimielinten ja elinten käyttöön suoraan eu-aluetunnuksen alle.”
3)
Korvataan 11 artiklan neljännessä alakohdassa viittaus 6 artiklan kolmanteen kohtaan viittauksella 6 artiklan 3 kohtaan.
4)
Korvataan 12 artiklan 1 kohdan ensimmäisessä alakohdassa viittaus 6 artiklan ensimmäiseen kohtaan viittauksella 6 artiklan 1 kohtaan.
5)
Korvataan liite tämän asetuksen liitteellä.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä kesäkuuta 2009.

Labels: 12
7
15